Esteban Granero

Esteban Félix Granero Molina (sündinud 2. juulil 1987 Madridis) on Hispaania jalgpallur, kes kuulub poolkaitsjana Espanyoli klubi rivistusse. Mitmekülgse mängijana, kelle tugevusteks on hea sööt, pealelöök ja tehnika, võib ta mängida nii mängujuhi kohal, ründava poolkaitsjana kui ka mõlemal äärel. Granero hüüdnimeks on El pirata (eesti keeles piraat). Granero liitus Real Madridiga kaheksa-aastaselt ning tema talent avaldus juba varakult. All 10-aastaste vanuseklassis mängides lõi ta ühe hooajaga 83 väravat ja 1999. aastal oli alla 12-aastaste meeskonna kapteniks. 2006. aastal võitis Granero oma meeskonnaga, kuhu kuulusid teiste seas ka Juan Manuel Mata ja Alberto Bueno turniiri Copa de Campeones Juvenil de Fútbol, mis on alla 19-aastaste vanuseklassi ametlik tippturniir Hispaanias ja mida korraldab Hispaania jalgpalliliit. 17-aastaselt liitus Granero Reali C-meeskonnaga ning hooajal 2005-2006 sai ta Hispaania neljanda liiga oma piirkonna parima mängija auhinna, mida annab välja ajakiri Don Balón. Samal hooajal tegi ta ka debüüdi Real Madridi duubelmeeskonna Real Madrid Castilla rivistuses Albacete Balompié vastu, andes kohtumises väravasöödu. Hooajal 2006-2007 kaasati Granero teises divisjonis mänginud Castilla koosseisu ning ajapikku võitis ta peatreener Mícheli usalduse ja sai põhikoosseisu mängijaks. Järgmise hooaja eel kaasati reservmeeskonnast Reali põhikoosseisu samuti koos Graneroga klubi enda noortesüsteemist esile kerkinud Rubén de la Red, Javi García ja Adrián González, kuid Granerole esialgu võimalust ei antud. Castillas jätkamise asemel siirdus ta üheaastase laenulepingu alusel Madridi klubisse Getafe CF. Pärast edukat hooaega Getafes, mille käigus jõudis ta klubiga UEFA karikasarjas veerandfinaali, naasis Granero 2008. aasta suvel Real Madridi. Juba veidi hiljem, 13. juulil, omandas Getafe aga Granero mängijaõigused täielikult, kui Real jättis endale lepinguga õiguse mängija tagasi osta. 21. juulil 2009 otsustas Real kasutada oma tagasiostu õigust ja maksis Granero eest väidetavalt 4 miljonit eurot. Suviste treeningmängude käigus lõi Granero kolm väravat ning oma esimese värava võistlusmängus lõi ta 12. septembril 2009 3-0 võidumängus RCD Espanyoli vastu. 2006. aastal aitas Granero Hispaania alla 19-aastaste koondisel tulla Euroopa meistriks. Debüüdi alla 21-aastaste koondises tegi ta 6. veebruaril 2007 sõprusmängus Inglismaa vastu. Granero kuulus Hispaania koondisse, mis esindas riiki 2009. aastal alla 21-aastaste Euroopa meistrivõistlustel. Madridi Real La Liga: 2011–12 Copa del Rey: 2010–11 Supercopa de España: 2012 Rahvusvaheline 2006 – U19 Euroopa meister Hispaania koondisega Granero kirg jalgpalli vastu ei piirdu ainult ise mängimisega, vaid mitu aastat on ta juhendanud laste meeskonda ühes Madridi eeslinna koolis. Oma lemmikjalgpalluriteks peab ta Diego Maradonat, Zinédine Zidane’i ja Rauli. Hüüdnime "Piraat" sai Granero oskuse eest ootamatutes olukordades pall enda valdusse saada. Kui ta värava lööb, tähistab Granero seda kattes ühe silma käega nagu piraatidel. Jalgpalli mängimise kõrval õpib Granero ülikoolis psühholoogiat. "1-0 El Madrid gana torneo ante un Valladolid que no estuvo cómodo". terra.es. Originaali arhiivikoopia seisuga 8. august 2014. "Real holt Granero zurück". transfermarkt.de. "Madrid maintain perfect start". ESPN Soccernet. Originaali arhiivikoopia seisuga 8. detsember 2011. "Granero – Player Profile". www.realmadrid.com.